J. Brocka, poslanec: (2007-05-11):
Ja teraz možno predbieham, ale predpokladám, že budete rovnako reagovať aj na mňa, lebo tak ako kolegyňa Gibalová chcela zlepšiť zákon o sociálnej pomoci, tak ja s kolegom Šimkom chcem zasa zlepšiť zákona o sociálnom poistení. Ale to, čo vy hovoríte o tej komplexnosti a o tej potrebe počkať, tak vám chcem pripomenúť, že ja som, každý mesiac takto prichádzame s návrhmi, v septembri som navrhoval s kolegami novelu zákona o službách v zamestnanosti a vtedy ste rovnako, aj pani ministerka hovorila, že pripravíte komplexný návrh. Pán predseda už vedie parlament desať mesiacov, dnes je máj a do dnešného dňa takú komplexnú novelu ste nepripravili a ani neviem, že by ste pripravovali. Chcem tým povedať, že istým spôsobom vy paralyzujete život v krajine v niektorých oblastiach, pretože je našou povinnosťou reagovať na veci, ktoré sa objavili, vyskytli a nemožno ich nijako inak opraviť, iba zmenou zákona. A či to je čiastková úprava, alebo úplne drobná, malá, to je dnes vedľajšie. Veď sme tento týždeň rokovali o novele pána ministra vnútra, zákon o policajtoch, myslím to bolo, a to takisto bol dvojstranový zákon, dokonca v skrátenom konaní. Ak je to potrebné, ak život ukáže, že treba meniť zákon, veď na to sme tu. Takže vaše slová vyznievajú skôr pokrytecky, a preto ja by som vás poprosil, keby ste si našli iný argument, ak chcete byť proti návrhu, ktorý predkladám teraz s kolegom Šimkom. Cieľom tohto návrhu je odstrániť niektoré neodôvodnené tvrdosti zákona, ktoré prináša aplikačná prax. Je to úloha zákonodarcu sledovať, vyhodnocovať a následne aj korigovať negatívne dôsledky z pôsobenia právnych noriem. Prvá zmena, ktorú navrhujeme, týka sa duplicitnej povinnosti fyzických osôb platiť povinné nemocenské poistenie, dôchodkové poistenie a poistenie v nezamestnanosti. K tomuto duplicitnému poisteniu prichádza vtedy, ak dobrovoľne poistená osoba sa zamestná a vznikom pracovného pomeru vzniká automaticky povinnosť nemocenského, dôchodkového i poistenia v nezamestnanosti, ale na druhej strane nezaniká povinnosť platiť toto poistenie z prvého dôvodu. Výsledkom toho sú početné prípady zistených nedoplatkov na poistnom od „dobrovoľne poistených osôb“ a sú to rádovo desaťtisíce. Ja mám aj taký list, kde matka, ktorá sa sama stará o dve deti nezaopatrené a má zaplatiť 56-tisíc korún, lebo to od nej vymáha Sociálna poisťovňa a na súde prehrá, pretože súd rozhoduje podľa platnej legislatívy, a táto osoba, pre ktorú je to vážny problém, musí zaplatiť, hoci to ona nepovažuje za potrebné. Pretože výkaz o tom, že ona platí ako zamestnanec, keďže sa zamestnala, a že aj ona, aj jej zamestnávateľ platí všetky tieto povinné poistenia, tak je to duplicitné a zbytočné, najmä teda, že si to ona aj neželá. Navrhujeme, aby sa vznik, uzavretie pracovného pomeru, kedy vzniká povinné poistenie, považovalo za zánik dobrovoľného poistenia, ak na tom fyzická osoba netrvá v explicitne vyjadrenej žiadosti. Obdobne je to dnes riešené v zákone v prípadoch prerušenia povinného poistenia z iných dôvodov, napríklad neplatené voľno, rodičovská dovolenka, výkon väzby, výkon trestu odňatia slobody, neospravedlnená neprítomnosť v práci a podobne. Toto prerušenie povinného poistenia sa posudzuje ako zánik povinného poistenia. Druhá navrhovaná zmena sa týka úpravy podmienok, keď zaniká nárok na vdovský dôchodok. V § 74 sú stanovené podmienky nároku na vdovský dôchodok, ktorý je opodstatnený tým, že zohľadňuje predchádzajúcu pracovnú činnosť, ale i pretrvávajúce vyživovacie povinnosti či zdravotné problémy poberateľov. Uzavretím nového manželstva sa tieto dôchodkové nároky rušia. Toto právom mnohí občania považujú z viacerých dôvodov za neodôvodnené a nespravodlivé. Starší, chorí a osamelí ľudia uzavretím nového manželstva často riešia svoju nepriaznivú situáciu aj v prospech spoločnosti, keď sa takto môžu vyhnúť prežívaniu staroby v ústavnom zariadení. Navrhujeme preto doplniť nové ustanovenie, ktoré určuje, za akých okolností nezaniká nárok na vdovský dôchodok uzavretím nového manželstva, a to napríklad starostlivosť o nezaopatrené dieťa, invalidita z dôvodu poklesu schopnosti vykonávať zárobkovú činnosť o viac ako 70 % alebo dovŕšenie dôchodkového veku. Navrhovaná právna úprava je v súlade s ústavou, ústavnými zákonmi, medzinárodnými zmluvami a inými dokumentmi, ktorými je Slovenská republika viazaná. Prijatie novely uvedeného zákona nebude mať žiadny dopad na štátny rozpočet a verejné financie, ak nerátame zníženie výdavkov napríklad z dôvodu zbytočných súdnych sporov. Výrazne pozitívne účinky z prijatia tohto návrhu sa však určite premietnu aj do zlepšenia kvality života občanov i medziľudských vzťahov. Ďakujem za podporu tohto návrhu.